《游观音院》
宋代·李复

秋林晴簇簇，野竹静娟娟。
台殿横高绝，山河满大千。
莫论金屑贵，且契布毛缘。
试问庭前柏，干戈动几年。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。